text: Flere politikere er nu sigtet i havnesag fra Vejle
  14 januar 2016 kl. 12.53
  Tidligere formand for Vejle Havn Thorkild Christensen bekræfter overfor TV SYD, at han nu er sigtet i havnesagen.
  Flere politikere fik onsdag ransaget deres hjem af politiet og ifølge den tidligere formand for Vejle Havn, Thorkild Christensen, er op til fire politikere nu sigtet i sagen.
  -Jeg havde ikke forventet, at der mødte tre politifolk op og gik i gang med at ransage skuffer og skabe, men jeg ser da frem til, at sagen nu måske kan blive afsluttet, siger Thorkild Christensen til TV SYD.
  -De har taget computer og telefon med og de skulle også havde adgang til mine konti i banken, fortæller Thorkild Christensen.
  Politiinspektør Steen Edeling fra Sydøstjyllands Politi bekræfter i dag overfor TV SYD, at flere politikere har fået deres hjem ransaget.
  